বাংলাদেশ সুপ্রীম কোর্ট আয়োজিত গণপ্রজাতন্ত্রী বাংলাদেশের সংবিধান কার্যকরের সুবর্ণজয়ন্তী উদযাপন উপলক্ষ্যে আয়োজিত অনুষ্ঠানে মহামান্য রাষ্ট্রপতি জনাব মোঃ আবদুল হামিদ এর ভাষণ
তারিখ: ১৭ ডিসেম্বর ২০২২ / ০২ পৌষ ১৪২৯, শনিবার, স্থান: বঙ্গবন্ধু আন্তর্জাতিক সম্মেলন কেন্দ্ৰ
আসসালামু আলাইকুম
মাননীয় প্রধান বিচারপতি, বিচারপতি হাসান ফয়েজ সিদ্দিকী, 
Honorable Chief Justice of Srilanka,
Justice Jayantha Jayasuriya, PC,
আইন, বিচার ও সংসদ বিষয়ক মন্ত্রণালয়ের মাননীয় মন্ত্রী
জনাব আনিসুল হক, এমপি, 
সুপ্রীম কোর্টের উভয় বিভাগের সম্মানিত বিচারপতিবৃন্দ, 
বিজ্ঞ অ্যাটর্নি জেনারেল, বার কাউন্সিলের সম্মানিত সভাপতি,
বিজ্ঞ আইনজীবীবৃন্দ, 
সম্মানিত অতিথিবৃন্দ, 
শুভ অপরাহ্ন।
	গণপ্রজাতন্ত্রী বাংলাদেশের সংবিধান কার্যকরের সূবর্ণজয়ন্তী উদযাপন উপলক্ষ্যে বাংলাদেশ সুপ্রীম কোর্ট আয়োজিত আজকের এ অনুষ্ঠানে অংশগ্রহণ করতে পেরে আমি অত্যন্ত আনন্দিত। ডিসেম্বর আমাদের বিজয়ের মাস। গতকালই আমরা বিজয় দিবস উদযাপন করলাম। সকলকে বিজয়ের শুভেচ্ছা। 
	বক্তব্যের শুরুতে আমি বিনম্রচিত্তে স্মরণ করছি সর্বকালের সর্বশ্রেষ্ঠ বাঙালি জাতির পিতা বঙ্গবন্ধু শেখ মুজিবুর রহমানকে। পরম শ্রদ্ধায় স্মরণ করছি মহান মুক্তিযুদ্ধে জীবন উৎসর্গকারী সকল শহিদ, বীর মুক্তিযোদ্ধা ও জাতীয় চার নেতাসহ জাতির বিভিন্ন ক্রান্তিলগ্নে যাঁরা জীবন উৎসর্গ ও অপরিসীম ত্যাগ স্বীকার করেছেন, তাঁদের সকলকে। 
Honorable Chief Justice of Srilanka Justice Jayantha Jayasuriya, PC,
I am glad to welcome you in Bangladesh, especially as an Honorable Guest in the Golden Jubilee celebration of our Constitution.  I wish your pleasant stay in Dhaka.  
সম্মানিত সুধী,
জাতির পিতা বঙ্গবন্ধু শেখ মুজিবুর রহমান ক্ষুধা, দারিদ্র্য ও বঞ্চনামুক্ত এবং বৈষম্যহীন স্বাধীন বাংলাদেশ গড়তে সারাজীবন আন্দোলন-সংগ্রাম করেছেন। বাঙালি হলো পৃথিবীর একমাত্র জনগোষ্ঠী যারা একটি গণতান্ত্রিক সংবিধান অর্জনের জন্য সবচেয়ে দীর্ঘ সময় আন্দোলন সংগ্রাম ও অপরিসীম ত্যাগ স্বীকার করেছে। 
রক্তক্ষয়ী যুদ্ধের মাধ্যমে বাংলাদেশের স্বাধীনতা অর্জনের পর পরই শুরু হয় সংবিধান প্রণয়নের মূল কাজ। দেশে আইনের শাসন প্রতিষ্ঠা ও নাগরিকের মৌলিক অধিকার নিশ্চিত করতে সংবিধানই হলো মূল ভিত্তি। ১৯৭২ সালের ১২ অক্টোবর গণপরিষদ বৈঠকে ভাষণদানকালে বঙ্গবন্ধু বলেছিলেন, “সংবিধান ছাড়া কোনো দেশের অর্থ হলো মাঝিবিহীন নৌকা, হালবিহীন নৌকা; শাসনতন্ত্রে মানুষের অধিকার থাকবে, শাসনতন্ত্রে মানুষের অধিকারের সঙ্গে সঙ্গে কর্তব্যও থাকবে। এখানে Free-style democracy চলতে পারে না। শাসনতন্ত্রে জনগণের অধিকার থাকবে, কর্তব্যও থাকবে এবং যতদূর সম্ভব, যে শাসনতন্ত্র পেশ করা হয়েছে, সেটা যে জনগণের আশা-আকাঙ্ক্ষার মূর্ত প্রতীক হয়ে থাকবে, সে সম্পর্কে আমার কোনো সন্দেহ নেই।” 
সম্মানিত সুধীমণ্ডলী, 
স্বাধীনতার পর ১৯৭২ সালের ২৩ মার্চ রাষ্ট্রপতি ‘বাংলাদেশ গণপরিষদ আদেশ, ১৯৭২’ জারি করেন। উক্ত আদেশের মাধ্যমে সংবিধান প্রণয়নের লক্ষ্যে ১৯৭০ সালের পাকিস্তানের সাধারণ নির্বাচনে নির্বাচিত জাতীয় পরিষদের ১৬৭ জন  এবং প্রাদেশিক পরিষদের ২৮৮ জন সদস্যকে নিয়ে গণপরিষদ গঠিত হয়। ১৯৭২ সালের ১০ এপ্রিল গণপরিষদের ১ম অধিবেশনে ৩৪ সদস্য বিশিষ্ট একটি ‘খসড়া সংবিধান প্রণয়ন কমিটি’ গঠন করা হয়। সংবিধান প্রণয়নের সময় কমিটি জাতীয় পর্যায়ের বিভিন্ন আন্দোলনজাত দলিলপত্র ও আন্তর্জাতিক বহু দলিল বিবেচনায় নিয়েছিলেন। তাই বাহাত্তরের সংবিধান ছিলো সর্বজনীন। ১৯৭২ সালের ১২ অক্টোবর গণপরিষদের দ্বিতীয় অধিবেশনে ‘খসড়া সংবিধান’ বিল আকারে  উত্থাপন করা হয়। বিলটি উত্থাপনের পর বিলের উপর গণপরিষদে আলোচনা অনুষ্ঠিত হয়।  জনপ্রতিনিধিদের আলোচনা ও মতামতের ভিত্তিতে প্রণয়ন করা হয় পৃথিবীর অন্যতম শ্রেষ্ঠ সংবিধান। 
১৯৭২ সালের ৪ নভেম্বর  ‘গণপ্রজাতন্ত্রী বাংলাদেশের সংবিধান’ গৃহীত হয়। সংবিধান বিলের (গৃহীত) উপর বক্তব্যকালে বঙ্গবন্ধু বলেছিলেন, “কেবল শাসনতন্ত্র পাস করলেই দেশের মুক্তি হয় না, আইন পাস করলেই দেশে সমাজতন্ত্র কায়েম হয় না  ভবিষ্যৎ বংশধর, ভবিষ্যৎ জনসাধারণ কেমন করে, কীভাবে শাসনতন্ত্র সুষ্ঠুভাবে পরিচালনা করবে, তারই উপর নির্ভর করে শাসনতন্ত্রের Success, কার্যকারিতা। আমরা চারটি মূলনীতির উপর ভিত্তি করে শাসনতন্ত্র দিয়েছি।” এরই ধারাবাহিকতায় ১৪ ও ১৫ ডিসেম্বর  গণপরিষদের সদস্যগণ হাতে লিখিত সংবিধানের মূল কপিতে স্বাক্ষর করেন এবং ১৬ ডিসেম্বর থেকে তা কার্যকর হয়। হাতে লিখিত সংবিধানে প্রথম স্বাক্ষর করেন জাতির পিতা বঙ্গবন্ধু শেখ মুজিবুর রহমান এবং ৭১ নম্বর ক্রমিকে স্বাক্ষর করি আমি নিজে – যা আমার জন্য পরম সৌভাগ্য ও গর্বের বিষয়। এত স্বল্প সময়ে জাতিকে সংবিধান উপহার দেওয়া বঙ্গবন্ধুর এক অনন্য কৃতিত্ব।
প্ৰিয় সুধী, 
	জাতির পিতা সংবিধানে একটি স্বাধীন বিচার বিভাগ প্রতিষ্ঠার কথা উল্লেখ করেছিলেন, যেখানে সুপ্রীম কোর্ট ও অধস্তন আদালতসমূহ নিজ নিজ এখতিয়ার ও সীমার মধ্যে স্বাধীনভাবে আইন অনুসারে বিচার কাজ পরিচালনা করবে। বঙ্গবন্ধুর সেই স্বপ্ন পূরণের প্রথম ধাপ নিশ্চিত হয় যখন ১৯৭২ সালের ১৮ ডিসেম্বর বাংলাদেশ সুপ্রীম কোর্ট তার যাত্রা শুরু করে। প্রতিষ্ঠালগ্ন থেকেই মানবাধিকার রক্ষা, ন্যায়বিচার নিশ্চিতের পাশাপাশি শান্তি ও সঙ্কটে বাংলাদেশ সুপ্রীম কোর্ট সংবিধানের অভিভাবক ও রক্ষক হিসেবে মর্যাদাপূর্ণ ভূমিকা পালন করছে। 
	১৯৭৫ সালের ১৫ আগস্ট স্বাধীনতা বিরোধী শক্তি সোনার বাংলার স্বপ্নদ্রষ্টা বঙ্গবন্ধুকে সপরিবারে নির্মমভাবে হত্যা করে রাষ্ট্রক্ষমতা দখল করে। সংবিধান বিরোধী ইনডেমনিটি অধ্যাদেশ পাশ করে জাতির পিতার হত্যার বিচারের পথ বন্ধ করে দেয়। সুপ্রীম কোর্ট ইনডেমনিটি অধ্যাদেশকে সংবিধান বিরোধী ঘোষণা করে এবং জাতির পিতার হত্যাকারীদের বিচার করে সাংবিধানিক দায়িত্ব পালন করেছে। এছাড়া বঙ্গবন্ধুকে হত্যার পর স্বাধীনতা বিরোধী শক্তি দেশে সামরিক শাসন জারির মাধ্যমে সংবিধানকে নানাভাবে কাঁটাছেড়া করে গণতন্ত্রকে চিরতরে হত্যা করার চেষ্টা করেছিল। কিন্তু জনতার প্রতিরোধের মুখে স্বৈরশাসকদের পতন হয়েছে। স্বৈরশাসকেরা তাদের পতনের পূর্বে অবৈধভাবে সংসদকে ব্যবহার করে সংবিধানের ৫ম ও ৭ম সংশোধনী পাসের মাধ্যমে তাদের সমস্ত কুকীর্তিকে বৈধতা দেওয়ার চেষ্টা করেছিল। কিন্তু বাংলাদেশ সুপ্রীম কোর্ট সংবিধানের ৫ম ও ৭ম সংশোধনীকে অবৈধ ঘোষণা করে দেশের মানুষের গণতান্ত্রিক অধিকারকে প্রতিষ্ঠা করেছে। 
সম্মানিত সুধী, 
ব্যক্তি, গোষ্ঠী ও দলীয় স্বার্থে সংবিধানের ব্যবহার কখনো শুভ হতে পারে না। বাংলাদেশ সুপ্রীম কোর্ট আমাদের সংবিধানের রক্ষক। তাই সংবিধানের পবিত্রতা ও মর্যাদা অক্ষুণ্ন রাখতে নির্বাহী, আইন ও বিচার বিভাগকে সম্মিলিতভাবে কাজ করতে হবে। বিচার বিভাগ ও আইনজীবীদের এক্ষেত্রে অগ্রণী ভুমিকা রাখতে হবে। সংবিধান বিরোধী যেকোনো তৎপরতা এবং মুক্তিযুদ্ধ ও স্বাধীনতা বিরোধী চক্রান্ত রুখে দিতে জনগণকে সজাগ থাকতে হবে। গণতন্ত্রের চর্চা ও মূল্যবোধের বিকাশ যত বাড়বে সংবিধানের কার্যকারিতা ও মর্যাদাও তত বেশি বৃদ্ধি পাবে। আসুন দলমত নির্বিশেষে সংবিধানের প্রতি শ্রদ্ধাশীল হই, দেশে গণতন্ত্র ও আইনের শাসন প্রতিষ্ঠার ভূমিকা রাখি।
সম্মানিত সুধীমণ্ডলী, 
	বাঙালি জাতির হাজার বছরের বন্ধুর ও সর্পিল রাজনৈতিক বিবর্তনের চূড়ান্ত ও অনন্য অর্জন হলো ‘বাংলাদেশের সংবিধান’। বঙ্গবন্ধু বাহাত্তরে গণপরিষদে দাঁড়িয়ে আবেগঘন কণ্ঠে যথার্থই বলেছিলেন যে, সংবিধানের প্রতিটি শব্দ শহিদদের রক্তের কালিতে লেখা। স্বাধীনতার ঘোষণাপত্রে আমরা অঙ্গীকার করেছিলাম, নতুন রাষ্ট্রের যাবতীয় কর্মকান্ডের ভিত্তি হবে, ‘সাম্য, মানবিক মর্যাদা ও সামাজিক সুবিচার’ প্রতিষ্ঠার নীতি। বাংলাদেশের সংবিধান সেই প্রতিজ্ঞা বা অঙ্গীকার পূরণের সর্বশ্রেষ্ঠ দলিল। 
সংবিধান ও সুপ্রীম কোর্টের সুবর্ণজয়ন্তীতে আমি আশা করি, দেশ, জনগণ ও সংবিধানের প্রতি দায়বদ্ধ থেকে বিচারকগণ তাঁদের মেধা ও মনন প্রয়োগের মাধ্যমে আইনের শাসন ও ন্যায়বিচার নিশ্চিত করবেন। আপনারা সবাই ভালো থাকুন, সুস্থ থাকুন। মহান আল্লাহ আমাদের সহায় হোন।
 খোদা হাফেজ। জয় বাংলা, বাংলাদেশ চিরজীবী হোক।

